Ο **Νίκος Φίλης** (Αθήνα, 1960) είναι Έλληνας δημοσιογράφος και πολιτικός. Διετέλεσε βουλευτής (2015-2023) και υπουργός Παιδείας, Έρευνας και Θρησκευμάτων (2015-2016).

Βιογραφία
---------

Γεννήθηκε το 1960 στην Αθήνα. Πατέρας του ήταν ο Μεσολογγίτης δικηγόρος και πολιτευτής Αριστοτέλης Φίλης. Υπήρξε φοιτητής στη νομική σχολή του Πανεπιστημίου Αθηνών από την οποία όμως δεν αποφοίτησε. Παράλληλα, παρακολούθησε μαθήματα βιολιού. Αργότερα ασχολήθηκε με τη δημοσιογραφία συνεργαζόμενος με πληθώρα ραδιοφωνικών σταθμών (Flash, Βήμα FM, ΕΡΑ 4, Πόλις), εφημερίδων (*Επικαιρότητα* και *Εποχή*) και περιοδικών (*Αντί* και *Ο Πολίτης*). Παράλληλα ήταν συνεργάτης της εγκυκλοπαίδειας του Ελληνικού Τύπου. Από το 2008 μέχρι το 2015 κατείχε τη θέση του διευθυντή της εφημερίδας *Αυγή*. Διετέλεσε επίσης μέλος του διοικητικού συμβουλίου της Ενώσεως Συντακτών Ημερησίων Εφημερίδων Αθηνών καθώς και του διοικητικού συμβουλίου του μορφωτικού ιδρύματος του σωματείου. Είναι παντρεμένος και έχει μια κόρη.

Πολιτική σταδιοδρομία
---------------------

Κατά τη διάρκεια της εφηβείας του οργανώθηκε στον χώρο της Αριστεράς, ενώ ανέπτυξε πολιτική δράση και κατά τα φοιτητικά του χρόνια όντας δραστήριο μέλος του φοιτητικού κινήματος. Παράλληλα, διετέλεσε γραμματέας της ΕΚΟΝ Ρήγας Φεραίος (νεολαία του ΚΚΕ Εσωτερικού). Μετά τη διάσπαση του κόμματος συμμετείχε στο ΚΚΕ Εσωτερικού - Ανανεωτική Αριστερά και το 1989 προσχώρησε στον Συνασπισμό.

Στις εκλογές του Ιανουαρίου του 2015 εξελέγη βουλευτής με τον ΣΥΡΙΖΑ στην εκλογική περιφέρεια της Α΄ Αθήνας συγκεντρώνοντας 16.344 ψήφους. Εξελέγη εκ νέου κατά τις εκλογές του Σεπτεμβρίου του 2015, οι οποίες διεξήχθησαν με λίστα. Τοποθετήθηκε στη θέση του υπουργού Παιδείας, Έρευνας και Θρησκευμάτων και διατήρησε αυτό το αξίωμα μέχρι τις 5 Νοεμβρίου του 2016. Επανεξελέγη βουλευτής Α΄ Αθηνών στις εκλογές του 2019.

Στις εκλογές του Μαΐου και του Ιουνίου 2023 ήταν υποψήφιος βουλευτής Α' Αθηνών, ωστόσο δεν εξελέγη.

Υπουργικό έργο
--------------

Σε αλλαγές στο σύστημα δημόσιας εκπαίδευσης προχώρησε ο Νίκος Φίλης ως αρμόδιος υπουργός. Τα κυριότερα σημεία της μεταρρύθμισής του ήταν η οργάνωση ολοήμερου Δημοτικού σχολείου, η καθιέρωση 2χρονης υποχρεωτικής προσχολικής εκπαίδευσης που επέκτεινε την υποχρεωτική εκπαίδευση στα 14 χρόνια, η μείωση των διδακτικών ωρών, η μείωση των εξεταζόμενων μαθημάτων στο τέλος της σχολικής χρόνιας σε 4, η μείωση των ωρών διδασκαλίας των Αρχαίων Ελληνικών στα Γυμνάσια. Συνολικά, έγιναν 192 αλλαγές και μεταρρυθμίσεις. Η αναδιάρθρωση του μαθήματος των Θρησκευτικών ωστόσο, ήταν εκείνη που προκάλεσε τις μεγαλύτερες αντιπαραθέσεις. 

Τον Μάρτιο του 2018, το Συμβούλιο της Επικρατείας έκρινε ως αντισυνταγματικές τις αλλαγές που πραγματοποιήθηκαν στη διδασκαλία των Θρησκευτικών επί υπουργίας Φίλη.

Κριτική
-------

### Άρνηση της Γενοκτονίας των Ποντίων

Στις 2 Νοεμβρίου 2015 μιλώντας στην εκπομπή *Στον Ενικό* του STAR με τον Νίκο Χατζηνικολάου υποστήριξε ότι *«δεν υπήρξε γενοκτονία των Ποντίων, σύμφωνα με την αυστηρά επιστημονική έννοια του όρου, αλλά αιματηρή εθνοκάθαρση»*. Αυτή η άποψη του προκάλεσε την οργισμένη αντίδραση των ποντιακών οργανώσεων, των κομμάτων της αντιπολίτευσης και του ετέρου κυβερνητικού κόμματος των Ανεξάρτητων Ελλήνων, οι οποίοι ζήτησαν την αποπομπή του Νίκου Φίλη από την κυβέρνηση. Αντιδράσεις υπήρξαν και από τους βουλευτές του ΣΥΡΙΖΑ Αλέξανδρο Τριανταφυλλίδη και Γιάννη Μιχελογιαννάκη. Παράλληλα, πλήθος πολιτικών, Ποντίων καλλιτεχνών και πολιτών χαρακτήρισαν τον υπουργό ανιστόρητο. Αντιθέτως, οι δηλώσεις του αντιμετωπίστηκαν θετικά από τα τουρκικά ΜΜΕ.

Παραπομπές
----------

1. ↑  «Το βιογραφικό του νέου υπουργού Παιδείας Νίκου Φίλη». *www.naftemporiki.gr*. 23 Σεπτεμβρίου 2015. Αρχειοθετήθηκε από το πρωτότυπο στις 30 Ιουνίου 2016. Ανακτήθηκε στις 1 Ιουλίου 2016.
2. ↑  IEFIMERIDA.GR, NEWSROOM (28 Σεπτεμβρίου 2016). «Φίλης σε Μητσοτάκη: Δεν έχω πάρει πτυχίο στη Νομική, αλλά δεν είμαι αιώνιος φοιτητής [βίντεο] | ΠΟΛΙΤΙΚΗ». *iefimerida.gr*. Ανακτήθηκε στις 18 Σεπτεμβρίου 2021.
3. ↑  «Νίκος Φίλης: Η φυλακή του πατέρα του και οι 2 αδυναμίες του, η κόρη και η γυναίκα». *boro.gr*. Μπορώ. Ανακτήθηκε στις 11 Νοεμβρίου 2015.
4. 1 2 3 4 5  «Βιογραφικό». *nikosfilis.gr*. Νίκος Φίλης: Βουλευτής Α΄ Αθήνας, Υπουργός Παιδείας, Έρευνας και Θρησκευμάτων. Αρχειοθετήθηκε από το πρωτότυπο στις 6 Απριλίου 2016. Ανακτήθηκε στις 11 Νοεμβρίου 2015.
5. ↑  «Εθνικές Εκλογές Ιανουάριος 2015». *ekloges.ypes.gr*. Υπουργείο Εσωτερικών. Ανακτήθηκε στις 11 Νοεμβρίου 2015.
6. 1 2  «Κοινοβουλευτική Θητεία Βουλευτών Από Τη Μεταπολίτευση Ως Σήμερα - Φίλης Νικόλαος».
7. ↑  «Γενική Γραμματεία Νομικών και Κοινοβουλευτικών Θεμάτων | ΤΣΙΠΡΑ Π. ΑΛΕΞΙΟΥ». *gslegal.gov.gr*. Ανακτήθηκε στις 23 Μαΐου 2023.
8. ↑  «Ψηφοδέλτια ΣΥΡΙΖΑ: Όλοι οι υποψήφιοι στις Εκλογές 2023». *www.news247.gr*. Ανακτήθηκε στις 29 Απριλίου 2023.
9. ↑  «Εξετάσεις Γυμνασίου με 4 μαθήματα, του Απόστολου Λακασά | Kathimerini». Ανακτήθηκε στις 24 Σεπτεμβρίου 2016.
10. ↑  «Ν. Φίλης: Ποιες από τις 192 μεταρρυθμίσεις και αλλαγές του ΣΥΡΙΖΑ στην εκπαίδευση σκοπεύετε να καταργήσετε κ. Μητσοτάκη;».
11. ↑  Μάνδρου, Ιωάννα (20 Μαρτίου 2018). «ΣτΕ: Αντισυνταγματικές οι αλλαγές Φίλη στο μάθημα των Θρησκευτικών». *kathimerini.gr*. Η Καθημερινή. Ανακτήθηκε στις 26 Μαρτίου 2018.
12. ↑  «Φίλης: Αναγνωρίζουμε τον πόνο των Ποντίων, αλλά δεν ήταν γενοκτονία». *Το Βήμα*. 2015-11-03.. Ανακτήθηκε στις 2016-07-02.
13. ↑  «Ο Τριανταφυλλίδης "καρφώνει" τον Φίλη: Σφάλλει πολιτικά και επιστημονικά - ΒΙΝΤΕΟ». *enikos.gr*. Enikos.gr. 3 Νοεμβρίου 2015. Ανακτήθηκε στις 6 Νοεμβρίου 2017.
14. ↑  «Μιχελογιαννάκης: Βγες Φίλη και ζήτα συγγνώμη». *enikos.gr*. Enikos.gr. 5 Νοεμβρίου 2015. Ανακτήθηκε στις 25 Μαΐου 2019.
15. ↑  «Μεϊμαράκης για δηλώσεις Φίλη: Να πάρει έμπρακτα θέση ο Τσίπρας». *Το Βήμα*. 2015-11-03.. Ανακτήθηκε στις 2016-07-02.
16. ↑  «Αντιδρούν και οι ΑΝΕΛ στις δηλώσεις Φίλη για τους Πόντιους». *Το Βήμα*. 2015-11-03.. Ανακτήθηκε στις 2016-07-02.
17. ↑  «Παρέμβαση Τσίπρα για τις δηλώσεις Φίλη ζητά και το ΠαΣοΚ». *Το Βήμα*. 2015-11-03.. Ανακτήθηκε στις 2016-07-02.
18. ↑  Σταυρόπουλος, Λάμπρος (2015-11-03). «45 βουλευτές της ΝΔ ζητούν την αποπομπή του Ν. Φίλη». *Το Βήμα*.. Ανακτήθηκε στις 2016-07-02.
19. ↑  Καλαφάτης, Αλέξανδρος (5 Νοεμβρίου 2015). «Παραίτηση Νίκου Φίλη ζητούν οι Πόντιοι για το άρθρο περί Γενοκτονίας που άναψε φωτιές». *The Huffington Post*. Ανακτήθηκε στις 2 Ιουλίου 2016.
20. ↑  «Στο Σύνταγμα σήμερα οι ποντιακές οργανώσεις για τις δηλώσεις Φίλη |thetoc.gr». 5 Νοεμβρίου 2015. Ανακτήθηκε στις 2 Ιουλίου 2016.
21. ↑  «Ο Τουρκικός Τύπος «καλοδέχτηκε» τις δηλώσεις Φίλη». *in.gr*. 5 Νοεμβρίου 2015. Ανακτήθηκε στις 25 Μαΐου 2019.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* **BiblioNet**: **76014**

 |

 |